Йоханес Бобровски
Среднощно село

Превод от немски: Венцеслав Константинов, —

chitanka.info

По разкривеното небе

с тромави стъпки

се лута през мрака Сатурн

и подсвирква на своите луни.

От пробития покрив

всичко се вижда,

но целият дом е потънал в сън,

изпълнен е сякаш с гори

и в съня си потрепва,

а над дъха му, разперили

тежки криле, дремят птиците.

Един-другиму нека сънуваме

чуждия сън, да не чуваме

шума на звездите и всички

гласове в тъмнината, кръвта

нека само шурти, да се спуска и пада

с възчерни, червени по края

листа под сърцето.

Утре ще можеш да пръснеш

пепел и прах по небето,

пред този настъпващ

ход на Сатурн.

1963

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.